Gedagte vir die dag: God ken jou omstandighede - Maroela Media
Lees Eksodus 2:23-25
Omdat die Israeliete so swaargekry het, het hulle by God om hulp aangeklop, en God hoor hulle gekerm. Hy sien hulle nood raak en neem dit ter harte. Al kon hulle Hom nie sien of ervaar in hulle haglike omstandighede nie, was Hy steeds by hulle, slaggereed om te help en hulle omstandighede te verander.
Wanneer omstandighede teen jou draai, voel dit baie maal vir jou asof God van jou vergeet het, asof Hy nie omgee wat van jou word nie. Bybelfigure soos Dawid, Job en Jeremia het almal by tye God se liefde vir hulle bevraagteken, en tog het almal van hulle op die ou end ontdek dat God daar was vir hulle; dat Hy hulle uit eindelik gered het.
In jou diepste lewensnood is die Here ook by jou, ken Hy jou omstandighede en is Hy reeds besig om vir jou uitkoms te bewerk. Hy is volkome in staat om ook die mees onverstaanbare dinge in jou lewe te gebruik om sy meesterplan vir jou lewe te volvoer. Onverstaanbare dinge is dikwels 'n baie belangrike deel van God se plan met jou lewe. God wil jou gebruik, ook in krisistye. Vertrou Hom om vir jou uitkoms te gee.
Hemelse Vader, ek loof U vir die versekering dat U by my is, dat U my omstandighede ken en die onverklaarbare rampe in my eie lewe laat saamwerk sodat dit deel vorm van u volmaakte plan. Amen
Riaan van Wyk · 5 jare gelede
Ek eer die Here daarvoor want partymaal voel dit asof Hy nie daar is nie maar nou weet ek Hy ken my omstandighede en is slaggereed om dit te verander